RETTENS DOM (Anden Afdeling)

26. oktober 2004

Sag T-207/02

Nicoletta Falcone

mod

Kommissionen for De Europæiske Fællesskaber

»Tjenestemænd – almindelige udvælgelsesprøve – ingen adgang til de skriftlige prøver som følge af resultatet af stopprøven – meddelelsen om udvælgelsesprøven ulovlig«

Fuldstændig gengivelse på italiensk II - 0000

Angående: Påstand om annullation af den af udvælgelseskomitéen for udvælgelsesprøve KOM/A/10/01 trufne afgørelse af 2. maj 2002 om ikke at give sagsøgeren adgang til den skriftlige prøve, som efterfulgte stopprøverne, med den begrundelse, at hun ikke havde opnået et tilstrækkeligt antal points til at være blandt de ansøgere, der havde opnået de 400 bedste resultater.

Udfald: Kommissionen for De Europæiske Fællesskaber frifindes. Hver part bærer sine omkostninger, herunder omkostningerne i forbindelse med sagen om foreløbige forholdsregler.

Sammendrag

1. Tjenestemænd – søgsmål – søgsmål til prøvelse af et afslag på adgang truffet af en udvælgelseskomité – mulighed for påberåbelse af mangler ved meddelelsen om udvælgelsesprøve til anfægtelse af afslaget på adgang – betingelser

(Tjenestemandsvedtægten, art. 91)

2. Tjenestemænd – søgsmål – udvælgelsesprøve på grundlag af kvalifikationsbeviser og prøver – adgangsbetingelser og nærmere bestemmelser – ansættelsesmyndighedens skøn – retningslinjer og indhold af prøverne – udvælgelseskomitéens skøn – grænser

(Tjenestemandsvedtægten, bilag III)

3. Tjenestemænd – udvælgelsesprøve – afholdelse – ansættelsesmyndighedens skøn – udvælgelsesprøve karakteriseret ved et stort antal deltagere – brug af stopprøver – fastsættelse af en adgangsbegrænsning for antal beståede ved stopprøverne, uafhængigt af de således udvalgte ansøgeres faktiske adgang til prøverne, efter kontrol af, at de opfylder adgangsbetingelserne til udvælgelsesprøven – tilladt

(Tjenestemandsvedtægten, bilag III, art. 4 og 5)

1. Ansøgerne til en udvælgelsesprøve kan kun anlægge et annullationssøgsmål til prøvelse af visse bestemmelser i meddelelsen om udvælgelsesprøven, når disse indeholder klagepunkter. I øvrigt kan disse ansøgere under alle omstændigheder påberåbe sig, at meddelelsen om udvælgelsesprøven er ulovlig, til støtte for et søgsmål til prøvelse af en af udvælgelseskomitéen for udvælgelsesprøven truffet individuel afgørelse om afslag på adgang, såfremt de godtgør, at der består en direkte forbindelse mellem de påberåbte uregelmæssigheder i meddelelsen om udvælgelsesprøven og afgørelsen om afslag på adgang. Kun i tilfælde, hvor det ikke er godtgjort, at der består en sådan forbindelse, råder de ikke over denne mulighed.

(jf. præmis 21 og 22)

Henvisning til: Domstolen, 19. juni 1975, sag 79/74, Küster mod Parlamentet, Sml. s. 725, præmis 5-8; Domstolen, 11. marts 1986, sag 294/84, Adams mod Kommissionen, Sml. s. 977, præmis 17; Domstolen, 8. marts 1988, forenede sager 64/86, 71/86-73/86 og 78/86, Sergio m.fl. mod Kommissionen, Sml. s. 1399, præmis 15; Domstolen, 6. juli 1988, sag 164/87, Simonella mod Kommissionen, Sml. s. 3807, præmis 19; forslag til afgørelse fra generaladvokat Léger til dom afsagt af Domstolen den 11. august 1995, sag C-448/93 P, Kommissionen mod Noonan, Sml. I, s. 2323, præmis 22; Retten, 16. oktober 1990, sag T-132/89, Gallone mod Rådet, Sml. II, s. 549, præmis 20; Retten, 16. september 1993, sag T-60/92, Noonan mod Kommissionen, Sml. II, s. 911, præmis 21-29, stadfæstet af Domstolen den 11. august 1995, Kommissionen mod Noonan, præmis 17-19; Retten, 17. december 1997, sag T-225/95, Chiou mod Kommissionen, Sml. Pers. I-A, s. 423, og II, s. 1135, præmis 62.

2. Det væsentligste formål med meddelelsen om udvælgelsesprøven er at give ansøgerne så nøjagtige oplysninger som muligt om arten af de betingelser, der stilles for at beklæde den stilling, der skal besættes, for at sætte dem i stand til at afgøre, om det har noget formål for dem at indgive ansøgning. Institutionerne har et vidt skøn med henblik på at fastlægge kriterierne og henset til disse kriterier og i tjenestens interesse med henblik på at fastlægge adgangsbetingelserne til udvælgelsesprøven og de nærmere bestemmelser for udvælgelsesprøvens afholdelse. Udvælgelseskomitéen har et vidt skøn med hensyn til de nærmere bestemmelser for og det detaljerede indhold af prøverne i en udvælgelsesprøve, men er bundet af denne meddelelses ordlyd.

(jf. præmis 31)

Henvisning til: Retten, 16. oktober 1990, sag T-132/89, Gallone mod Rådet, Sml. II, s. 549, præmis 27; Retten, 17. december 1997, sag T-216/95, Moles García Ortúzar mod Kommissionen, Sml. Pers. I-A, s. 403, og II, s. 1083, præmis 44 og 45.

3. Ansættelsesmyndigheden har et vidt skøn med hensyn til at fastsætte betingelserne og de nærmere bestemmelser for afholdelsen af en udvælgelsesprøve, og det tilkommer kun Retten at efterprøve ansættelsesmyndighedens valg, såfremt grænserne for dette skøn ikke er blevet overholdt.

Inden for rammerne af dette skøn kan ansættelsesmyndigheden, når den afholder en almindelig udvælgelsesprøve, i meddelelsen om udvælgelsesprøven foreskrive en indledende fase, hvor udvælgelseskomitéen gennemfører en forhåndsudvælgelse af ansøgerne med henblik på kun at udvælge de ansøgere, som på det pågældende område besidder de krævede kvalifikationer for at kunne få adgang til udvælgelsesprøven, for således at opfylde kravene til en rationel afvikling af udvælgelsesprøven i overensstemmelse med princippet om god forvaltningsskik. Herved er den fremgangsmåde, som ved udvælgelsesprøver, der er karakteriseret ved et stort deltagerantal, navnlig består i først efter stopprøverne at efterprøve, om ansøgerne opfylder de særlige adgangsbetingelser til udvælgelsesprøven, i overensstemmelse med artikel 4 og 5 i vedtægtens bilag III og institutionens interesse i udelukkende at råde over ansøgere, som opfylder disse betingelser, med henblik på deltagelsen i udvælgelsesprøven, samt i overensstemmelse med princippet om god forvaltningsskik.

Ansættelsesmyndigheden overtræder derfor ikke grænserne for sit skøn, hvis den med henblik på opstillingen af en reserveliste på 150 beståede ansøgere, der i overensstemmelse med vedtægtens artikel 27 opfylder de højeste krav til kvalifikationer, indsats og integritet, finder det hensigtsmæssigt for adgangen til udvælgelsesprøven at stille den dobbelte betingelse at være blandt de 400 ansøgere, som har opnået de bedste resultater ved stopprøverne og dernæst at opfylde alle adgangskrav til udvælgelsesprøven, og ikke den betingelse at være blandt de 400 ansøgere, som opfylder nævnte adgangsbetingelser og som har opnået de bedste resultater ved stopprøverne.

(jf. præmis 38-40, 44 og 46)

Henvisning til: Retten, 2. maj 2001, forenede sager T-167/99 og T-174/99, Giulietti m.fl. mod Kommissionen, Sml. Pers. I-A, s. 93, og II, s. 441, præmis 77; Retten, 28. november 2002, sag T-332/01, Pujals Gomis mod Kommissionen, Sml. Pers. I-A, s. 233, og II, s. 1155, præmis 84-86.